Coronavirussen er kommet til Bornholm, oplyser Bornholms Hospital i en pressemeddelelse

Bornholm Hospital bekræfter, at øen er ramt af det første coronatilfælde.

'Vi har på Bornholms Hospital konstateret et tilfælde af COVID 19. Patienten er indlagt på hospitalet. Bornholms Hospital håndterer situationen efter gældende retningslinjer fra Sundhedsmyndighederne,' skriver Bornholms Hospital i en pressemeddelelse.

Øen er ellers indtil nu på papiret gået fri af den frygtede virus.

Bornholm Hospital vil ikke udtale sig om alder og køn på den ramte.

Det seneste officielle antal smittede danskere er 898. Men myndighederne regner med, at langt flere danskere reelt er smittet med virussen.